b'\n_START_ARTICLE_\n10. kongres Zveze komunistov Slovenije\n_START_PARAGRAPH_\n10. kongres Zveze komunistov Slovenije je potekal v veliki dvorani Cankarjevega doma v Ljubljani med 17. in 19. aprilom 1986. Potekal je v \xc4\x8dasu nara\xc5\xa1\xc4\x8dajo\xc4\x8de gospodarske krize, mednacionalnih sporov in \xc4\x8dedalje opaznej\xc5\xa1ega nezadovoljstva v Jugoslaviji in Sloveniji._NEWLINE_Na kongresu so za predsednika ZKS izvolili Milana Ku\xc4\x8dana, ki je na tem mestu zamenjal Andreja Marinca. S tem so se v stranki za\xc4\x8deli po\xc4\x8dasni reformni procesi, ki so jih podrobneje dolo\xc4\x8dili na konferenci ZKS aprila 1988. Nova usmeritev je povzro\xc4\x8dila polarizacijo in velik osip \xc4\x8dlanstva, ki se je po izrednem kongresu ZKS decembra 1989 \xc5\xa1e pove\xc4\x8dal. Demokrati\xc4\x8dna opozicija tedaj \xc5\xa1e ni bila organizirana, vendar je postajalo vedno o\xc4\x8ditneje, da gre monopolna vloga komunisti\xc4\x8dne partije h koncu. Tudi \xc4\x8dlani ZKS so \xc5\xbee izra\xc5\xbeali zahteve po hitrej\xc5\xa1i demokratizaciji._NEWLINE_Pod pritiskom javnosti in reformistov je vodstvo ZKS v za\xc4\x8detku devetdesetih let razglasilo, da sestopa z oblasti, in tako v Sloveniji omogo\xc4\x8dilo miren prehod na ve\xc4\x8dstrankarski politi\xc4\x8dni sistem. ZKS se je februarja 1991 preimenovala v Stranko demokrati\xc4\x8dne prenove in s tem nakazala preobrazbo v sodobno levi\xc4\x8darsko stranko.'